Diari Oficial de la Generalitat Valenciana


Sumari del DOGV 5025, del 10-06-2005 (2005/5768)

Informació pública de les bases de la convocatòria per al proveïment d'una plaça de tècnic superior de promoció econòmica, vacant en la plantilla de personal laboral (torn promoció interna).
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5025

Data del DOGV
:   10-06-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/5768


Data del document
:   27-04-2005

Organisme emissor
:   Ajuntament de Gandia

Tipus de document
:   Convocatòria

Descriptors 

:   * ciència econòmica
    * enginyer
    * sociologia
    * concurs administratiu
    * administració local
    * història

Informació pública de les bases de la convocatòria per al proveïment d'una plaça de tècnic superior de promoció econòmica, vacant en la plantilla de personal laboral (torn promoció interna). [2005/M5768]
  
Conformement amb l'acord de la Junta de Govern Local de l'Ajuntament de Gandia, en sessió celebrada el dia 24 de gener de 2005, sobre aprovació de bases per al proveïment d'una plaça de tècnic superior de promoció econòmica en la plantilla de personal laboral (torn promoció interna), per Resolució de l'Alcaldia Presidència, de 29 de març de 2005, s'ha resolt procedir a la convocatòria del procés selectiu per al proveïment d'una plaça de tècnic superior de promoció econòmica. Així mateix, es resol publicar la convocatòria i les referides bases en el Butlletí Oficial de la Província de València i en el Diari Oficial de la Generalitat Valenciana.
  
El termini de presentació de sol·licituds és de 20 dies naturals, comptats des de l'endemà de la publicació d'aquestes bases en el Butlletí Oficial de la Província de València.
  
Bases de la convocatòria per al proveïment d'una plaça de tècnic superior de promoció econòmica, vacant en la plantilla de personal laboral d'aquest Ajuntament (torn promoció interna).
  
Primera. Objecte
  
L'objecte de la present convocatòria és el proveïment, per mitjà de promoció interna, d'una plaça de tècnic superior de promoció econòmica, pertanyent a la plantilla de personal laboral de l'Ajuntament de Gandia.
  
La plaça convocada s'equipara, als efectes de titulació exigida, amb el grup A de l'article 25 de la Llei 30/1984.
  
La persona seleccionada percebrà les retribucions que s'assenyalen, en cada moment, conforme a la normativa jurídica aplicable.
  
L'horari que haurà de realitzar l'aspirant seleccionat serà el legalment establit per aquest Ajuntament i s'ajustarà a les necessitats del servei.
  
Segona. Normativa aplicable
  
El procés selectiu s'ajustarà al que disposen les presents bases i, en allò no previst en elles, a: la Llei 30/1984, de 2 d'agost; Llei 7/1985, de 2 d'abril; Reial Decret Legislatiu 781/1986, de 18 d'abril; Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana; Decret 33/1999, de 9 de març, del Consell de la Generalitat Valenciana; Reial Decret 896/1991, de 7 de juny; Reial Decret 364/1995, de 10 de març, i la resta de les disposicions legals i reglamentàries aplicables.
  
Tercera. Sistema de proveïment
  
La plaça serà proveïda per mitjà del sistema de concurs oposició restringit per promoció interna, d'entre personal fix de la plantilla laboral d'aquest Ajuntament que ocupe un lloc laboral equiparat al grup de titulació B de l'article 25 de la Llei 30/1984, previst per al personal funcionari.
  
Quarta. Requisits
  
Per a ser admés en el procés selectiu de promoció interna serà necessari que els aspirants reunisquen els requisits següents:
  
- Haver prestat serveis efectius, durant almenys dos anys, com a personal laboral de l'Ajuntament de Gandia, en lloc laboral equiparat retributivament al grup B de titulació o superior.
  
- Estar en possessió de la titulació següent: llicenciatura en Geografia i Història o Econòmiques o Empresarials o Sociologia o Enginyeria Superior en Geodèsia.
  
Cinquena. Instàncies
  
Les persones que desitgen participar en les proves selectives hauran de sol·licitar-ho per mitjà d'instància que es dirigirà a la Presidència de la corporació i es presentarà en el Registre General, durant el termini de 20 dies naturals comptats a partir de l'endemà de la publicació d'aquesta convocatòria en el Butlletí Oficial de la Província de València.
  
Les instàncies podran presentar-se, igualment, en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. El model d'instància per a prendre part en les proves selectives serà facilitat gratuïtament per l'Ajuntament (Oficina d'Informació i pàgina web www.gandia.org).
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que reunixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el jurament o promesa preceptius. Aquestes condicions s'hauran de mantindre al llarg de tot el procés selectiu, durant el qual, en qualsevol moment, els aspirants podran ser requerits per a efectuar les comprovacions oportunes.
  
Haurà d'acompanyar-se a la instància la documentació acreditativa dels mèrits al·legats per l'aspirant. La dita documentació haurà de presentar-se en sobre tancat, que podrà ser lacrat. No es tindrà en compte cap mèrit que no s'acredite en el moment de presentació d'instàncies.
  
Sisena. Admissió d'aspirants
  
Expirat el termini d'admissió d'instàncies, per Resolució de l'Alcaldia s'aprovaran les llistes provisionals d'aspirants admesos i exclosos, que es faran públiques únicament en el Butlletí Oficial de la Província i al tauler d'edictes de la casa consistorial. Contra aquesta resolució, es podrà presentar reclamació en el termini de 10 dies hàbils. Les reclamacions, si n'hi haguera, seran acceptades o rebutjades en la resolució que aprove les llistes definitives, que es faran públiques, així mateix, en la forma indicada.
  
En el supòsit que no s'hi presentara cap reclamació, les llistes provisionals esdevindran automàticament definitives i es farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, amb l'objecte d'evitar errors i, en el supòsit que se'n produïren, possibilitar l'esmena en temps i forma, els aspirants comprovaran, fefaentment, no solament que no figuren en la relació d'exclosos, sinó, a més, que els seus noms consten en la d'admesos.
  
Si, en qualsevol moment del procés selectiu, arribara a coneixement del tribunal que algun dels aspirants no posseïx la totalitat dels requisits exigits en aquestes bases, amb audiència prèvia a la persona interessada, es proposarà la seua exclusió a l'alcalde president de l'Ajuntament, amb indicació de les inexactituds o falsedats formulades per l'aspirant en la sol·licitud d'admissió a les proves selectives, i als efectes procedents.
  
Setena. tribunal qualificador
  
El tribunal qualificador que jutjarà el procés selectiu estarà compost de la manera següent:
  
President: el de la corporació, o membre d'aquesta en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de la Generalitat Valenciana.
  
- Dos tècnics o experts designats pel president de la corporació.
  
- Dos representants del personal laboral de la corporació, proposats pel Comité de Personal de l'Ajuntament de Gandia, un per cada una de les dues seccions sindicals representades en aquest Comité.
  
Podran assistir a les sessions del tribunal, encara que sense formar-ne part, un membre corporatiu representant de cada grup polític municipal, que actuaran, amb veu i sense vot.
  
La designació dels membres del tribunal inclourà la dels suplents respectius i es farà pública únicament en el Butlletí Oficial de la Província de València, així com al tauler d'anuncis de la corporació.
  
La composició del tribunal serà predominantment tècnica i els vocals hauran de posseir nivell de titulació o especialització igual o superior a l'exigit per a l'accés a la plaça convocada.
  
L'Ajuntament sol·licitarà dels òrgans corresponents la designació dels representants respectius, que haurà d'efectuar-se en el termini dels 20 dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervindre i notificaran aquesta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de l'esmentada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre adient d'aquestes en tot allò no previst en aquestes bases, i per a la seua interpretació adequada.
  
Tots els membres del tribunal tindran veu i vot, inclòs el secretari, que actuarà, també, com a vocal.
  
En cada sessió del tribunal podran participar els membres titulars presents en el moment de la constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el president, aquest designarà, d'entre els vocals concurrents, el que el substituirà durant l'absència.
  
A efectes d'assistència, el tribunal que actue en aquestes proves tindrà la categoria primera prevista en el Reial Decret 462/2002, de 24 de maig.
  
Huitena. Calendari de les proves
  
La data, l'hora i el lloc de començament de les proves selectives s'anunciarà únicament en el Butlletí Oficial de la Província de València.
  
Una vegada començades les proves selectives, no serà obligatòria la publicació dels anuncis successius de la resta d'exercicis i incidències en el Butlletí Oficial de la Província de València. Aquests anuncis hauran de fer-se públics pel tribunal al local on s'hagen realitzat les proves anteriors i al tauler d'anuncis de l'Ajuntament, amb una anticipació de 12 hores, si es tracta del mateix exercici, o de 48 hores, si es tracta d'un nou.
  
L'ordre d'actuació dels aspirants en aquells exercicis que no puguen realitzar-se conjuntament serà el determinat prèviament per la Generalitat Valenciana per a la selecció del seu personal, segons l'últim sorteig realitzat a què es referix l'article 10.3 del Decret 33/1999, de 9 de març, del Consell de la Generalitat Valenciana.
  
Els aspirants seran convocats en crida única, excepte casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants acredite la seua identitat, per a la qual cosa hauran d'anar proveïts del document nacional d'identitat.
  
Entre la terminació d'un exercici i el començament del següent haurà de transcórrer un termini mínim de 72 hores i màxim de 45 dies naturals.
  
Novena. Desenvolupament de les proves selectives
  
Les proves constaran d'una fase de concurs i una altra d'oposició.
  
Fase de concurs
  
Els mèrits al·legats es valoraran d'acord amb el barem següent:
  
1. Antiguitat. Fins a un màxim de 3,5 punts
  
Per cada mes complet de serveis en propietat en plaça de grup B d'Administració Especial o en plaça laboral equiparada al grup B en nivell de titulació, menyspreant els dos primers anys: 0,04 punts.
  
2. Coneixement del valencià. Fins a un màxim d'1,75 punts, sempre que s'acredite estar en possessió del certificat o homologació pertinents expedits per la Junta Qualificadora de Coneixements de Valencià, d'acord amb l'escala següent:
  
a) Coneixement de grau elemental: 1,25 punt
  
b) Coneixement de grau mitjà: 1,50 punts
  
c) Coneixement de grau superior: 1,75 punts
  
En el supòsit que s'acrediten diversos certificats, únicament es valorarà el de més puntuació.
  
3. Coneixement de llengua estrangera comunitària. Fins a un màxim d'1,25 punts, segons titulació de l'Escola Oficial d'Idiomes, o centre universitari reconegut, d'acord amb el barem següent:
  
- Curs primer: 0,25 punts
  
- Curs segon: 0,50 punts
  
- Curs tercer: 075 punts
  
- Curs quart: 1 punt
  
- Curs cinqué: 1,25 punts
  
En el supòsit que s'acrediten diversos cursos, únicament es valorarà el de més puntuació.
  
4. Cursos de formació. Per la realització de cursos organitzats per entitats públiques, o privades de reconegut prestigi segons l'opinió del tribunal, sobre matèries relacionades per les funcions atribuïdes al lloc de treball i justificades per mitjà de certificació de l'organisme que les haja impartides, fins a un màxim de 3 punts, a raó de 0,01 punts per hora de duració.
  
No podran ser objecte de valoració els cursos de menys de 15 hores, o de duració no especificada, així com aquelles activitats de naturalesa diferent als cursos, com ara jornades, taules redones, trobades, seminaris o anàlogues.
  
5. Publicacions. (articles, dossiers, llibres?) relacionats amb la matèria, a considerar lliurement pel tribunal, fins a un màxim d'1 punt.
  
6. Altres experiències laborals i formatives en organismes distints de l'Ajuntament de Gandia, a valorar lliurement pel tribunal, fins a un màxim d'1 punt.
  
Fase d'oposició
  
Els exercicis de l'oposició seran tres:
  
Primer. De coneixement del temari. Obligatori i eliminatori
  
Consistirà a desenvolupar per escrit, en un temps màxim de quatre hores, tres temes determinats a la sort d'entre els compresos en el programa annex de la convocatòria, al qual ja li ha sigut aplicada l'exempció de matèries, d'acord amb el que disposa l'article 80.3 del Reial Decret 346/1995, de 10 de març.
  
Segon. De coneixement del valencià. Obligatori i no eliminatori
  
Consistirà a traduir, per escrit, dos textos proposats pel tribunal, un del castellà al valencià i un altre del valencià al castellà. La duració d'aquest exercici serà de 30 minuts.
  
Tercer. De caràcter pràctic. Obligatori i eliminatori
  
Es desenvoluparà per escrit, durant un període màxim de quatre hores, i consistirà en la resolució de dos supòsits pràctics que plantejarà el tribunal, immediatament abans del començament de l'exercici, relacionats amb les matèries contingudes en el temari annex, en funció de les comeses de la plaça convocada.
  
Deu. Qualificació i valoració
  
El primer i tercer exercicis de l'oposició seran qualificat de 0 a 10 punts i en seran eliminats els aspirants que no aconseguisquen un mínim de cinc punts en cada un d'ells. El segon exercici serà qualificat de 0 a 5 punts.
  
Per a declarar que els aspirants han superat cada exercici eliminatori, el tribunal actuarà d'acord amb el que prevé l'article 26.4 de la Llei 30/1992, de 26 de novembre. En els exercicis eliminatoris, el tribunal determinarà la qualificació de cada exercici per la suma de les qualificacions dels membres del tribunal, dividida pel nombre d'aquests, ben entés que els suspesos no podran aconseguir la puntuació de 5 i els aprovats aconseguiran 5 o més punts.
  
En el primer exercici, el tribunal valorarà els coneixements sobre els temes exposats.
  
En el segon exercici, es valorarà el nivell del coneixement del valencià que posseïsca l'aspirant. La no-superació d'aquest exercici no impedirà la participació en la llista per a la determinació de la relació d'aprovats.
  
En el tercer exercici, el tribunal valorarà la presentació i correcció de l'escrit, la sistemàtica en el plantejament i formulació de conclusions.
  
En la fase de concurs, que serà prèvia a la d'oposició, el tribunal únicament valorarà els mèrits relacionats en la base anterior, al·legats en la instància i acreditats per mitjà de documents originals o fotocòpies degudament compulsades. Els mèrits hauran d'estar referits a la data d'acabament del termini de presentació d'instàncies.
  
La fase de concurs no podrà tindre's en compte per a superar les proves de la fase d'oposició.
  
La qualificació total del procés selectiu vindrà determinada per la suma de les puntuacions obtingudes en cada un dels exercicis i la puntuació obtinguda en la fase de concurs. Prenent com a base açò, el tribunal formularà la relació d'aprovats per ordre de puntuació, sense que es puga declarar que han superat les proves selectives un nombre superior d'aspirants al de places convocades.
  
El tribunal elevarà a l'Alcaldia proposta de contractació en favor de l'aspirant aprovat. Així mateix, es faculta el tribunal per a proposar a l'Ajuntament la constitució d'una borsa per a possibles interinatges o contractacions laborals temporals, integrada pels aspirants que, encara que no hagen sigut declarats aprovats, hagen superat tots els exercicis i, segons l'opinió del tribunal, hagen demostrat la seua qualificació durant el procés selectiu.
  
Onze. Presentació de documents
  
L'aspirant proposat presentarà al Servei de Recursos Humans de l'Ajuntament, durant el termini de 20 dies naturals, comptats a partir de la publicació de la llista d'aprovats, els documents que acrediten que reuneixen les condicions per a prendre part en el concurs oposició, i que són:
  
a) Certificat expedit per la Secretaria de l'Ajuntament de Gandia, que acredite la condició de personal laboral fix de la plantilla de la Corporació, com a ocuparnt de lloc equiparat retributivament a grup B de titulació o superior, i totes les circumstàncies que consten en el seu expedient.
  
b) Còpia autenticada o fotocòpia (acompanyada de l'original per a la seua compulsa) de la titulació exigida.
  
Correspon a l'autoritat acadèmica competent declarar l'equivalència de títols.
  
Si, durant el termini indicat i excepte causes de força major, no presentaren la documentació o havent-la presentada no reuniren els requisits exigits, no podran ser nomenats i quedaran anul·lades totes les actuacions, sense perjudici de la responsabilitat en què pogueren haver incorregut per falsedat en la instància. En aquest cas, es formularà una proposta a favor de les persones que, havent superat els exercicis de l'oposició, tingueren cabuda en el nombre de places convocades.
  
L'aspirant que resulte nomenat per a ocupar la plaça, quedarà sotmés al règim d'incompatibilitats previstes en la legislació vigent.
  
Dotze. Incidències
  
El tribunal queda autoritzat per a resoldre els dubtes que s'hi presenten i adoptar els acords necessaris per al bon ordre del procés selectiu, en tot allò no previst en aquestes bases.
  
Tretze. Recursos
  
Contra la present convocatòria, les bases i tots els actes administratius que siguen dictats en el seu desenvolupament i que posen fi a la via administrativa cabrà el recurs potestatiu de reposició, en el termini d'un mes des de la publicació de la present convocatòria en el Butlletí Oficial de la Província de València, sense perjudici de la seua impugnació directa davant de la jurisdicció contenciosa administrativa, en el termini de dos mesos, comptats a partir de l'endemà de la referida publicació, d'acord amb la Llei 30/1992, de 26 de novembre, en la redacció donada per la Llei 4/1999, de 13 de gener.
  
Contra els actes del tribunal qualificador, d'acord amb el que preveu l'article 114 de la Llei 30/1992, de 26 de novembre, en la redacció donada per la Llei 4/1999, de 13 de gener, es podrà interposar el recurs d'alçada. Aquest recurs s'interposarà davant del tal tribunal o davant de l'Alcaldia Presidència, en el termini d'un mes, si l'acte fóra exprés, i de tres mesos, si no ho fóra.
  
Catorze. Publicació
  
Les presents bases de la convocatòria per al proveïment de places vacants es publicaran en el Butlletí Oficial de la Província de València i en el Diari Oficial de la Generalitat Valenciana, i l'extracte, en el Boletín Oficial del Estado.
  
ANNEX
  
Temari del concurs oposició per a cobrir plaça de personal laboral, torn de promoció interna
  
Tècnic superior de promoció econòmica
  
1. El paper estratègic dels recursos humans en les organitzacions: conceptes i consideracions en la planificació de recursos humans.
  
2. La comunicació a les organitzacions. Nivells individual, grupal I d'organització.
  
3. L'organització d'empreses. Síntesi de la teoria organitzativa aplicada a les administracions locals. L'organització com a sistema. La cultura organitzativa.
  
4. Estratègies en el disseny d'organitzacions. Els models organitzatius. L'organització horitzontal i vertical.
  
5. La comunicació i les polítiques de màrqueting de projectes de desenvolupament local. La participació ciutadana i la cooperació amb agents socials del territori.
  
6. Estratègia d'organització. Sistema d'objectius i presa de decisions estratègiques. La planificació i el procés de direcció estratègica aplicat al desenvolupament local.
  
7. La direcció de projectes de desenvolupament local. Cicle de vida dels projectes. Fases. La gestió dels riscos.
  
8. Tècniques de planificació i control de projectes aplicats a l'administració local. Diagrames de Gantt, precedències i PERT. Control de qualitat, terminis i costos de projectes.
  
9. El concepte de qualitat total. Tècniques per a l'anàlisi. Anàlisi i millora de processos. Els indicadors de qualitat.
  
10. L'anàlisi d'inversions. Avaluació i viabilitat de projectes d'inversió. Consideracions clau en el procés de presa de decisions d'inversió.
  
11. El finançament, a curt i llarg termini, en les organitzacions. Instruments de finançament per a les administracions locals.
  
12. El fons estructural de la UE. Programes operatius. Les iniciatives Leader, Interreg III, Equal i Urban.
  
13. El comerç a la ciutat de Gandia. L'estratègia local de foment de l'activitat comercial.
  
14. Instruments metodològics per a la integració laboral de col·lectius en situació de risc social. Les polítiques d'ocupació des de la perspectiva del desenvolupament local.
  
15. El fenomen de la immigració a la ciutat de Gandia i la comarca. Estratègies per a la gestió del fenomen migratori des de les administracions locals.
  
16. L'empresa i la dimensió social. Sistemes de gestió basades en la responsabilitat social a les organitzacions. El tercer balanç.
  
17. El pressupost de les entitats locals. Estructura. Procediment d'aprovació, execució i liquidació. Modificacions de crèdit. Règim pressupostari d'empreses i organismes autònoms de les entitats locals.
  
18. Fases d'aprovació de despesa i ordenació del pagament. Control i intervenció de despesa i règim de comptes. Nou sistema de comptabilitat pública local: principis generals.
  
19. Estratègies per al desenvolupament dels recursos humans des de la perspectiva del desenvolupament local. Aplicacions a la ciutat de Gandia.
  
20. L'Estratègia Europea per l'Ocupació. Concepte, fonaments i consideracions. Les potencials aplicacions als entorns locals.
  
21. Instruments per a la gestió de serveis públics. La prestació dels serveis públics locals sota fórmules societàries.
  
22. Polítiques d'igualtat d'oportunitats. La transversalitat de les mesures d'igualtat en les polítiques públiques.
  
23. La gestió de la innovació com a estratègia de desenvolupament local. La innovació com a factor de competitivitat territorial.
  
24. Tècniques d'investigació social. Conceptes generals. Entrevista. Tècnica Delphi. Grups de discussió. Escales. Testos. L'observació.
  
25. L'auditoria sociolaboral. Conceptes generals. L'auditoria com a subsistema de la gestió empresarial
  
26. Les polítiques actives d'ocupació a la Unió Europea. Principals tractats i consells en les polítiques de la Unió Europea. Directrius comunitàries.
  
27. Polítiques de foment de l'ocupació de la Generalitat Valenciana. Instruments per al foment de l'ocupació. Instruments per a la prevenció de riscos laborals.
  
28. Mercat de treball, ocupació i desenvolupament local. Els nous jaciments d'ocupació de la Unió Europea.
  
29. La Llei 6/1994, de la Generalitat Valenciana, Reguladora de l'Activitat Urbanística. Principis generals. La classificació del sòl. Drets i deures bàsics dels propietaris.
  
30. La Llei 10/2004, de 9 de desembre, de la Generalitat Valenciana, del Sòl No Urbanitzable (DOGV núm. 4.900, de 10.12.2004).